MANILA, Philippines- Sinabi ni Outgoing Health Secretary Francisco Duque III nitong Martes na ang two-week growth rate ng paglaki ng mga impeksyon ay hindi na kaugnay na hakbang sa pagtatasa ng sitwasyon ng COVID-19 sa isang lugar.
Kinakalkula ng two-week growth rate ng paglago kung gaano karaming mga kaso ang natala sa isang partikular na lokasyon sa nakalipas na dalawang linggo, pagkatapos ay inihahambing ito sa karaniwang pang-araw-araw na mga kaso dalawang linggo bago. Mula noong Setyembre 2020, ito ay kabilang sa mga batayan sa pagpapasya kung tataas o hindi ang pag-uuri ng panganib ng isang lugar.
Ngunit noong Hunyo 27, binasura ng Inter-Agency Task Force (IATF) ang panukat na ito. Sa halip, sinabi nito na ang pag-uuri ng panganib ay ibabatay sa average daily attack rate (ADAR) — na tumutukoy sa bilang ng mga tao sa bawat 100,000 populasyon na nahawahan araw-araw — pati na rin ang paggamit ng pangangalagang pangkalusugan.
Ayon kay Duque, ang dalawang linggong sukatan ng growth rate ay nawalan ng kahalagahan at kaugnayan. Itinuring ng kalihim na hindi na ito kinakailangan at, sa isang punto, nakikita ito bilang isang "alarmist metric."
"It was unnecessary. We are nimble and the IATF listens to our experts, and our experts are all in consensus na hindi na kailangan itong talagang [that we don't really need this] two-week growth rate."ani Duque.
"Kasi kung zero case ka tapos nagkaroon ka ng tatlo, 300 % na, high-risk ka na, e tatlong kaso lang. E, hindi naman na ito panahon na walang bakuna. Meron tayong bakuna at maganda ang masking natin," paliwanag ni Duque.
Sa mga pagbabago, ang isang lugar ay nasa mababang panganib kung wala pang anim na tao bawat 100,000 ang nakakakuha ng COVID-19 araw-araw at kung, sa parehong oras, ang mga kama sa ospital at paggamit ng kagamitan ay mas mababa sa 50%.
Samantala, ang lugar ay tataas sa katamtamang panganib kung ang ADAR ay umakyat sa anim hanggang 18 katao sa bawat 100,000 populasyon habang 50% hanggang 70% ng mga healthcare resources ay ginagamit na rin.
"Sa tingin namin, 'yung dalawang 'yun na lang ang more accurate measure ng situation. So tinanggal ang isa, again to simplify para 'di na mahirapan tayo," sabi ni Duque said, at idinagdag na ang paggamit ng ADAR at pangangalagang pangkalusugan ay palaging isasaalang-alang.
Ang mga lugar sa Maynila na inilagay kamakailan sa ilalim ng moderate risk ay muling ibababa.
Inihayag ni Health Undersecretary Maria Rosario Vergeire noong Sabado na ang Pasig, San Juan, Quezon City, Marikina, at Pateros ay tumaas sa moderate risk dahil sa kanilang dalawang linggong growth rate na higit sa 200%. Ngunit isa lamang ang may bahagyang pagtaas sa pagpasok sa ospital na higit sa 50%.
Ayon sa health chief, ang pinakamataas na ADAR sa Metro Manila nitong Martes ay 3 kada 100,000 populasyon. Jocelyn Tabangcura-Domenden
MANILA, Philippines- Inihayag ng Bureau of Jail Management and Penology (BJMP) nitong Huwebes ang suporta para sa rekomendasyon na pagpapatupad ng signal jamming sa mga preso sa gitna ng umano'y drug operations sa loob ng kanilang pasilidad.
Sa public briefing, sinabi ni BJMP spokesperson Jail Superintendent Xavier Solda na mapipigilan ng signal jamming ang komunikasyon ng persons deprived of liberty (PDLs) sa kanilang mga contact sa labas.
"That's a welcome development as far as the BJMP is concerned," aniya.
"Importante yan kasi kung yan din yung isa sa mga makatutulong talaga para ma-prevent natin yung possible communications with the PDLs and possibly yung kanilang mga contact sa labas, napakagandang ideya nun. We fully support it," dagdag niya.
Sinabi pa ni Solda na umaasa sila na gagawing prayoridad ng pamahalaan ang panukala dahil kinakailangan ng proyekto ng pondo.
"Ang second step nito, of course, 'yung funding requirements niyan so we do hope sana mabigyan po ng priority ito ng national government," sabi ni Solda.
Inirekomenda ni Interior Secretary Benhur Abalos nitong Miyerkules ang paggamit ng signal jammers upang putulin ang komunikasyon ng drug lords na umano'y nagsasagawa ng operasyon sa mga kulungan.
Samantala, inihayag ni Solda na 262 sa 477 BJMP jails sa buong bansa ang idineklarang drug-free habang 40 ang idineklarang drug-cleared.
"Drug cleared jails are those that were previously classified as drug-affected jail but after being subjected to drug-clearing operations, it was declared drug-free," paliwanag niya.
"A drug free jail is a facility that has no drug personalities, no drug users, and no illegal drugs after conduct of search and seizure operations sa jail for three consecutive months ng PDEA," patuloy ni Solda.
Sinabi rin ni Abalos na nais niyang magsagawa ng testing para sa posibleng nakahahawang mga sakit bago ikulong ang mga preso dahil sa mabilis n pagkalat ng sakit sa congested areas.
Sa kasalukuyan, mayroon lamang siyam na active COVID-19 cases sa PDLs sa BJMP jails, base kay Solda.
Sinabi rin ni Solda na 334 sa 477 BJMP jails ang masikip. Aniya, sinisikap ng BJMP na tugunan ang congestion sa pamamagitan ng pagtatayo ng mga bagong gusali at pagsasaayos ng mga pasilidad.
Nagbibigay din ang BJMP ng legal support services sa mga preso upang pabilisin ang kanilang mga kaso at isinusulong ang disiplina sa mga PDL upang magkaroon sila ng mas maraming good conduct time allowance (GCTA) para sa mabilis na pagpapalaya. RNT/SA